**Фарміраванне нацыянальна-культурнай ідэнтычнасці вучняў**

**І ступені агульнай сярэдняй адукацыі: інтэграцыя вучэбнай і пазавучэбнай дзейнасці**

*Таміла Алена Міхайлаўна*

*Дзяржаўная ўстанова адукацыі “Навучальна-педагагічны комплекс Ліпнішкаўскі дзіцячы сад – сярэдняя школа” Іўеўскага раёна Гродзенскай вобласці Рэспубліка Беларусь* *lipn\_sch@mail.ru*

*У артыкуле разглядаюцца арганізацыйна-педагагічныя ўмовы фарміравання нацыянальна-культурнай ідэнтычнасці вучняў на І ступені агульнай сярэдняй адукацыі, што прадугледжвае стварэнне інавацыйнай мадэлі адукацыйнага працэсу на аснове пяці варыянтаў: міжпрадметнага, модульнага, монапрадметнага, комплекснага, дапаўняльнага – як асобага творча-педагагічнага асяроддзя, якое ўзмацняе імкненне асобы да фарміравання нацыянальна-культурнай ідэнтычнасці.*

*У малодшым школьным узросце дзіця набывае першасныя веды пра сваю этнічную прыналежнасць. Нацыянальна-культурная ідэнтычнасць узрастае з вопытам, атрыманнем інфармацыі і развіццём кагнітыўных здольнасцей.*

*Далучэнне вучняў да нацыянальнай культуры ўяўляецца найбольш магчымым праз інтэграцыю вучэбнай і пазавучэбнай дзейнасці.*

*Ключавыя словы: нацыянальна-культурная ідэнтычнасць, міжпрадметны, модульны, монапрадметны, комплексны, дапаўняльны варыянты.*

**Formation of national and cultural identity of students at the first stage of general secondary education: integration of educational and extracurricular activities**

*Tamila Alena Mikhailovna
State educational establishment"Educational and pedagogical complex Lipnishkovsky kindergarten-secondary school" Republic of Belarus, agr. Lipnishki* [*lipn\_sch@mail.ru*](https://e.mail.ru/compose?To=lipn_sch@mail.ru)

*The article considers the organizational and pedagogical conditions for the formation of national and cultural identity of students at the first stage of general secondary education, which involves the creation of an innovative model of the educational process based on five options: interdisciplinary, modular, single-subject, complex, complementary - as a personal creative and pedagogical environment, which strengthens the individual's desire to form a national-cultural identity.
 In the early school years, children acquire primary knowledge about their ethnicity. National-cultural identity increases with experience, information retrieval, and the development of cognitive abilities.*

*The most possible way of involvement of students in the national culture is through the integration of educational and extracurricular activities.*

*Keywords: national-cultural identity, interdisciplinary, modular, single-subject, complex, complementary options.*

У жыцці сучаснага тэхнагеннага грамадства, працэсаў глабалізацыі, якія аказваюць актыўны ўплыў на развіццё краін, асаблівую ўвагу набывае нацыянальная культурная спадчына і фарміраванне ў цэлым чалавека культуры. Чалавека, які ўмее цаніць і захоўваць сваю нацыянальную культуру, развіваць яе, а таксама чалавека, які разумее і прымае багацце і разнастайнасць другіх культур, у цэлым сусветную культурную спадчыну [5].

У адпаведнасці з артыкулам 18 Кодэкса Рэспублікі Беларусь аб адукацыі мэтай выхавання з’яўляецца фарміраванне рознабакова развітай, маральна сталай, творчай асобы вучня. Змест выхавання грунтуецца на ідэалогіі беларускай дзяржавы, на агульначалавечых, гуманістычных каштоўнасцях, культурных і духоўных традыцыях беларускага народа, адлюстроўвае інтарэсы асобы, грамадства і дзяржавы. Адукацыйны працэс і пазаўрочная дзейнасць разам у цэлым нясуць важную функцыю – фарміруюць грамадзянскія і культурныя кампетэнцыі, накіраваны на развіццё маральных якасцей асобы і яе эстэтычныя адносіны да сусвету, выбару грамадзянскай пазіцыі, сацыялізацыі ў грамадстве [1].

Адна з важнейшых задач сучаснай адукацыі – фарміраванне нацыянальна-культурнай ідэнтычнасці, развіццё беларускай культуры, крышталізацыя беларускага «я», захаванне самабытнасці, арыгінальнасці і непаўторнасці культурнага феномену Беларусі, пастраенне адносін з іншымі культурамі на аснове дыялогу. На І ступені агульнай сярэдняй адукацыі рашэнне гэтай задачы становіцца магчымым у выніку прысваення асобай дзіцяці той ці іншай культурнай прасторы. Далучэнне вучняў да нацыянальнай культуры ўяўляецца найбольш магчымым праз інтэграцыю вучэбнай і пазавучэбнай дзейнасці з дапамогай мастацкай культуры: урокі беларускай літаратуры і беларускай мовы, выяўленчага мастацтва і музыкі, факультатыўныя заняткі гуманітарнага накірунку.

У малодшым школьным узросце дзіця набывае першасныя веды пра сваю этнічную прыналежнасць: можа ідэнтыфікаваць сябе са сваёй этнічнай групай, называць сваю нацыянальнасць, нацыянальнасць бацькоў, месца пражывання, родную мову. Нацыянальна-культурная ідэнтычнасць узрастае з вопытам, атрыманнем інфармацыі і развіццём кагнітыўных здольнасцей.

З 2018 па 2021год установа адукацыі “Навучальна-педагагічны комплекс Ліпнішкаўскі дзіцячы сад – сярэдняя школа” рэалізоўвала інавацыйны праект “Укараненне мадэлі фарміравання нацыянальна-культурнай ідэнтычнасці навучэнцаў: інтэграцыя вучэбнай і пазавучэбнай дзейнасці ўстановы адукацыі – сацыякультурнага цэнтра рэгіёна”**.** Пры распрацоўцы мадэлі інавацыйнай дзейнасці быў улічаны працэс фарміравання новай дыдактычнай мадэлі адукацыі, заснаванай на кампетэнтнаснай адукацыўнай парадыгме, якая прадугледжвае актыўную ролю ўсіх удзельнікаў адыкацыйнага працэсу ў фарміраванні матываванай кампетэнтнай асобы, які аб’ектыўна праходзіць ва ўмовах інфармацыйнага грамадства.

Арганізацыйна-педагагічныя ўмовы фарміравання нацыянальна-культурнай ідэнтычнасці навучэнцаў ва ўстанове адукацыі будуюцца на аснове пяці варыянтаў рэалізацыі мадэлі як асобага творча-педагагічнага асяроддзя, якое ўзмацняе імкненне асобы да фарміравання нацыянальна-культурнай ідэнтычнасці.

**Міжпрадметны вырыянт:** інтэграцыя нацыянальна-рэгіянальнага кампаненту ў змест адукацыі шляхам раўнамернага размеркавання адпаведнага матэрыялу па вучэбных прадметах. У дадзеным варыянце нацыянальна-рэгіянальны кампанент прадугледжвае магчымасць увядзення матэрыялу, звязанага з традыцыямі малой радзімы. Так, на ўроках беларускай літаратуры (літаратурнага чытаня) ў ІІІ класе пры вывучэнні раздзела “Чалавек без Радзімы, што салавей без песні” магчыма азнаямленне з культурна-гістарычнымі, этнаграфічнымі, духоўна-маральнымі асаблівасцямі в. Ліпнішкі праз правядзенне ўрокаў-прэзентацый, урокаў-канферэнцый, праблемна-пошукавых урокаў і інш. Авалоданне ведамі аб культурным жыцці рэгіёна, яго духоўных “маяках” у вобласці літаратуры, мовы, музыкі, мастацтва можа ажыццяўляцца на ўроках літаратурнага чытання ў ІV класе падчас вывучэння раздзелаў “Чалавек, слова і кніга”, “Чалавек і мастацтва” праз выкарыстанне такіх форм работы, як анлайн-віктарыны, віртуальныя падарожжы, конкурсы чытальнікаў, вернісажы мастакоў і інш. Вынікам работы па дадзеным варыянце стаў зборнік дыдыктычных матэрыялаў “Шляхі да роднай мовы”, які дапаможа настаўнікам пачатковых класаў нашай установы адукацыі стварыць на ўроках умовы, што дапамогуць вучням асэнсаваць сваю прыналежнасць да беларускай нацыі, яе культурных каштоўнасцей праз вывучэнне беларускай мовы на аснове краязнаўчага матэрыялу. Пры выкананні заданняў вучни будуць мець магчымасць пазнаёміцца з культурна-гістарычнымі, этнаграфічнымі, духоўна-маральнымі асаблівасцямі малой радзімы. Краязнаўчы матэрыял дадзены ў алфавітным парадку: кожная літара “прысвечана” аб’екту аг. Ліпнішкі. Заданні па беларускай мове настаўнікі могуць мяняць у залежнасці ад класа ці вывучаемай тэмы.

**Модульны варыянт:** уключэнне ў вучэбныя прадметы гуманітарнага цыклу спецыяльных тэм (модуляў), якія адлюстроўваюць этнакультурную своеасаблівасць беларускага народа. Напрыклад, модуль “ У пошуках нацыянадбных скарбаў малой радзімы” можа быць прадстаўлены праз калектыўную творчаю справу, пошукавую справу, гульню-квэст, састаўленне кніжак-малышак. Модуль “Сустрэчы з мінулым: легенды і паданні роднай зямлі” прадугледжвае творчыя заданнні: напісанне міні-сачыненняў на тэму “Складаем паданні самі: чаму Беларусь Белай Руссю завецца?”, стварэнне ўласнай рукапіснай кнігі “Мой родны кут”. Фарміраванне нацыянальна-культурнай ідэнтычнасці немагчыма без адраджэння духоўных каштоўнасцей беларускага народа, і ў першую чаргу беларускай мовы. На жаль, для большасці малодшых школьнікаў нашай краіны беларуская мова не з’яўляецца мовай мыслення. Задача настаўніка – абудзіць цікавасць юных беларусаў да мовы нашых продкаў, далучыць маладое пакаленне да нацыянальнай культурнай спадчыны, выхаваць свядомых беларусаў. Літаратурнае чытанне як вучэбны прадмет стварае спрыяльныя ўмовы для развіцця і ўдасканалення маўлення дзяцей. І дзейсным сродкам работы ў гэтым накірунку бачыцца выкарыстанне вуснай народнай творчасці. Няма больш цікавага, лёгка запамінальнага, даступнага матэрыялу, як вусна-паэтычныя творы. Вынікам работы ў дадзеным накірунку сталі некалькі зборнікаў дыдактычных матэрыялаў.

Зборнік дыдактычных матэрыялаў “Слова дарэмна не гаворыцца” прапануе калыханкі, забаўлянкі, прымаўкі, прыказкі, песенькі, лічылкі, дражнілкі, скорагаворкі, чыстагаворкі – тыя дасканалыя мастацкія формы фальклору, якія дапамогуць дзецям спазнаваць багацце роднай мовы і культуры, развіваць іх маўленне і мысленне. Распрацаваныя заданні зборніка “Беларускі каляндар: месяц за месяцам” маюць на мэце пашырэнне і дапаўненне практычна часткі падручнікаў па  беларускай мове. Матэрыял грунтуецца на творах беларускіх пісьменнікаў пра прыродныя змены ў кожным месяцы года. Прапанаваныя заданні дапамогуць вучням ІІІ-ІV кдасаў развіваць і замацоўваць маўленчыя ўменні і навыкі, будуць выхоўваць у падрастаючага пакалення павагу да культуры, звычаяў і традыцый нашага народа. У сувязі з тым, што фарміраванне нацыянальнай свядомасці беларускіх вучняў праходзіць ва ўмовах складанага маўленчага асяроддзя, мэта зборніка “Роднай мовы пералівы” – пашырыць, паглыбіць, дапоўніць практычную частку падручнікаў. Сістэма заданняў дапаможа вучням авалодаць велізарным багаццем роднай беларускай мовы, выпрацаваць інтанацыйныя навыкі, развіваць культуру маўлення, фарміраваць арфаграфічныя і пунктуацыйныя навыкі. Прыведзеныя ў дапаможніку заданні адпавядаюць вучэбнай праграме па беларускай мове і могуць быць выкарыстаны настаўнікам пры арганізацыі калектыўнай і індывідуальнай работы.

**Монапрадметны варыянт:** прадугледжвае паглыбленае вывучэнне этнічнай культуры, мовы, гісторыі, фальклору як свайго, так і другіх народаў, на факультатыўных занятках. Так заняткі факультатыўнага курса пачатковай школы “Вытокі роднай мовы” накіраваны на стварэнне дадатковых умоў для сістэматычнай работы па павышэнні вучэбнай матывацыі малодшых школьнікаў да вывучэння беларускай мовы, для развіцця іх маўленчай дзейнасці праз аўдзіраванне (слуханне), гаварэнне і чытанне, праз пераадольванне магчымых псіхалагічных бар’ераў падчас камунікатыўных зносін на беларускай мове. Ён дае магчымасць уключыць у змест заняткаў знаёмства з гульнёвым дзіцячым фальклорам нашага рэгіёна (народныя песні і казкі, прыказкі і прымаўкі, лічылкі і дражнілкі, скорагаворкі і языкаломкі, якія ўжываліся мясцовымі жыхарамі). Асноўная мэта факультатыўных заняткаў «Беларускае красамоўства» — забяспечыць развіццё здольнасцей вучняў да ўмелага і дарэчнага ўжывання ветлівай мовы, моўных сродкаў выразнасці ў працэсе зносін. Валоданне ветлівай мовай, выразнымі моўнымі сродкамі спрыяе фарміраванню творчай культурнай асобы, якая імкнецца да самаўдасканалення і развіцця.Дасягненню гэтых мэт спрыяюць акцыі “Гавары са мной па-беларуску”, “Мая мова – мой гонар”, моўныя турніры і інтэлектуальныя гульні, лінгвістычныя падарожжы і інш.

**Комплексны варыянт:** рэалізуецца ў выглядзе інтэграваных урокаў (урок літаратуры і музыкі, мовы і мастацтва і г.д.), на якіх аспекты нацыянальных культур прадстаўлены ў адзінстве і ўзаемасувязі. Інтэграваныя ўрокі навучаць малодшых школьнікаў бачыць, разумець і адчуваць прыгажосць ва ўсіх сферах жыцця, выклічуць цікавасць да народнага мастацтва. Праз знаёмства з легендамі і паданнямі, баладамі і песнямі, гульнямі і карагодамі, дэкаратыўна-прыкладное мастацтва і тэатралізаваныя святы можна дапамагчы вучням убачыць і пачуць “прыгажосць людзей зямлі беларускай” і іх творчасці [3]. Інтэграваныя ўрокі могуць праводзіцца ў форме літаратурна-музычнай гасцёўні, паэтычнай вечарыны, мастацкай галерэі і інш.

**Дапаўняльны варыянт:** ажыццяўляецца ў ходзе дадатковай адукацыі (праз правядзенне пазаўрочных, пазакласных і пазашкольных мерапрыемстваў з выкарыстаннем інфармацыйна-адукацыйнага асяроддзя рэгіёна і ўзаемадзеяння з зацікаўленымі структурамі). Арганізуецца асяроддзе жыццядзейнаці ўдзельнікаў адукацыйнага працэсу: атмасфера інфармацыйна-камунікатыўнай прасторы ўстановы адукацыі аказвае ўплыў на фарміраванне патрыятычных якасцей (дзяржаўная сімволіка, прадметы нацыянальнай культуры і творчасці, зменныя кніжныя выставы). Вялікі ўплыў на фарміраванне нацыянальна-культурнай ідэнтычнасці навучэнцаў аказвае педагагічны патэнцыял этнакультуры сям’і. Таму неабходна актывізаваць ўзаемадзеянне з сем’ямі навучэнцаў: заахвочваць бацькоў да ўдзелу ў праектах “Мой род, мая сям’я і наша краіна”, “Прафесійнае дрэва маёй сям’і” і інш. Выкарыстанне пазашкольнага асяроддзя з яго шматлікімі сувязямі і ўзаемадзеяннямі ўплывае на фарміраванне пазітыўных узаемаадносін паміж рознымі суб’ектамі, нясе асветніцкую функцыю [4]. Станоўчы вопыт будзе мець рэалізацыя школьных, рэгіягальных і міжнародных праектаў грамадзянска-патрыятычнай накіраванасці. Малодшыя школьнікі павінны асэнсаваць, што немагчыма спадзявацца на добрае веданне вялікай Радзімы без ведання сваёй, малой. Экскурсіі, невялікія вандроўкі і пешаходныя прагулкі па роднай вёсцы з’яўляюцца для ўдзельнікаў дзяцей адным з любімых відаў дзейнасці, таму што ўражанні ад убачанага захоўваюцца ў памяці на ўсё жыццё. Чалавек не можа любіць Радзіму, калі ў яго не прабудзілася любоў да бацькоўскага дома, да таго кутка, дзе праходзіць дзяцінства. Вынікам работы ў гэтым накірунку стаў распрацаваны краязнаўчы даведнік “Сцежкамі малой радзімы”.

Рэалізацыя інавацыйнага праекта дала станоўчыя вынікі, якія адлюстраваліся ў дасягненнях яго ўдзельнікаў. Гэта перамогі ў інтэрнэт-віктарынах і дыстанцыйных алімпіядах па беларускай мове і літаратуры, міжнародным і рэспубліканскім конкурсах творчых работ малодшых школьнікаў, раённых конкурсах даследчых работ, раённых алімпіядах па беларускай мове і літаратуры сярод вучняў ІV класа.

Фарміраванне нацыянальна-культурнай ідэнтычнасці прадстаўляе сабой складаны педагагічны працэс узаемадзеяння педагога з вучнямі. Задача педагога – правільна арганізаваць заняткі ў дадзеным накірунку. Тут спатрэбіцца праявіць творчы падыход, вопыт інтэлектуальна-пазнаваўчай і практычнай дзейнасці, а таксама ўменне выкарыстоўваць на сваіх мерапрыемствах асаблівасці культурна-гістарычных традыцый не толькі нашай краны, але і свайго рэгіёну. Выхаванне ў падрастаючага пакалення такіх якасцей, як адказнасць за свае ўчынкі, пачуццё грамадзянскага абавязку, пачуццё патрыятызму, шанаванне традыцый свайго народа, пачуццё гонару за герояў сваёй краіны патрабуе ад настаўніка шматгадовай мэтанакіраванай работы [5].

Ёсць шмат прыгожых мясцін, але толькі пад небам Бацькаўшчыны можна знайсці сваё месца, раскрыць свае здольнасці, прынесці найбольшую карысць грамадству і адчуць сябе па-сапраўднаму шчаслівым. Малыя радзімы зліваюцца ў цэлую краіну, да якой кожны яе грамадзянін адчувае ўзнёслыя пачуцці – гонар, захапленне, любоў. Хочацца спадзявацца, што кожны з нашых навучэнцаў, зведаўшы ўсе сцежкі малой радзімы, скажа пра свой родны край: “Мне выпала шчасце тут нарадзіцца!”

**Спіс выкарыстанай літаратуры**

1. Катович, Н. К. Научно-методические основы гражданского и патриотического воспитания учащихся в учреждениях образования/ Н. К. Катович//Сацыяльна-педагагічная работа. – 2008. – № 12. – С.11–16.
2. Кодекс Республики Беларусь об образовании. – Мн. : Нац. центр правовой информации. Респ. Беларусь, 2011. – 400 с.
3. Максимова, М. Б. Межпредметные связи в учебно-воспитательном процессе современной школы / М. Б. Максимова – М. : Просвещение. – 1987. – 160 с.
4. Мікуліч, Т. М. Мова і этнічная самасвядомасць / Т. М. Мікуліч. – Мінск : Навука і тэхніка, 1996. – 272 с.
5. Титаренко, Л. Г. Национальная идентичность и социокультурные ценности в современном обществе/ Л. Г. Титаренко. – Минск : РИВШ, 2006. – 102 с.